钦定古今图书集成/明伦汇编/闺媛典/第064卷 > 朱祚妻顾氏
## 钦定古今图书集成/明伦汇编/闺媛典/第064卷 > 朱祚妻顾氏

按《福宁州志》：“顾氏，后所朱祚妻。襁褓而孤，叔乡司训
顾托抚之归祚。祚贫婴疾，顾鬻奁具用给衣食。未几，
祚疾革，嘱曰：‘我在，汝且饥，死将何支？况少而无子，宜
他适’。祚寻亡，顾年二十有六，罄所有营葬夫于木梳
山。为人纺绩取佣，以供馈奠。或济之弗纳，或讽之嫁，
辄欲自尽。母强其归，不往。绝粒七日而卒。其涕泣处”，
槁席皆腐。嘉靖丁亥，侄朱淮为之合葬。盛仕春作谣
曰：“郎弥留，妻听嘱，饥死事至微，失节身极辱。于焉绝
粒穷哀哭，哭之哭之思剖腹。思剖腹，入鬼关，剜出生
前心地下与郎看。”万历癸巳，御史陈子贞旌之。